A **lipoproteína de Braun** (tamén chamada BLP, Lpp, ou lipoproteína da mureína), que se encontra nas paredes celulares de bacterias gramnegativas, é unha das proteínas de membrana máis abundantes das bacterias. O seu peso molecular é de aproximadamente 7,2 kDa. Únese por unha lisina do seu extremo C-terminal por medio dun enlace covalente a moléculas de ácido diaminopimélico da capa de peptidoglicano, e está incrustada na membrana externa bacteriana pola súa cabeza hidrofóbica (unha cisteína con lípidos unidos). A BLP liga fortemente as dúas capas e proporciona integridade estrutural á membrana externa. A proteína foi caracterizada por V. Braun e colegas.

Características
---------------

O xene que codifica a lipoproteína de Braun produce inicialmente unha proteína composta de 78 aminoácidos, que inclúe un péptido sinal de 20 aminoácidos no seu extremo amino terminal. A proteína madura pesa 6 kDa. Tres monómeros desta lipoproteína (Lpp) ensámblanse formando un trímero de hélice superenrolada (*coiled-coil*).

En *Escherichia coli* hai grandes cantidades desta lipoproteína, que é a proteína máis abundante nesa bacteria. A diferenza doutras lipoproteínas, está ligada covalentemente ao peptidoglicano, de modo que conecta a membrana externa coa capa de peptidoglicano na parede bacteriana. Está ancorada á membrana externa polo seu grupo lipídico amino terminal. En *E. coli*, un terzo destas lipoproteínas forma un enlace peptídico por medio da cadea lateral da súa lisina carboxilo terminal co ácido diaminopimélico da capa de peptidoglicano. O resto das moléculas da lipoproteína de Braun están presentes en forma "libre", xa que non están unidas ao peptidoglicano. A forma libre está exposta sobre a superficie de *E. coli*.

Funcións
--------

A lipoproteína de Braun, xunto con outra lipoproteína chamada Pal, mantén a estabilidade da envoltura celular bacteriana ao unir firmemente a membrana externa ao resto da parede celular.

A lipoproteína de Braun (Lpp) foi proposta como factor de virulencia da bacteria *Yersinia pestis*, a causante da peste bubónica. *Y. pestis* necesita a *lpp* para ter unha supervivencia máxima en macrófagos e mata eficientemente ratos modelo de peste bubónica e peste pneumónica.

Inmunoloxía
-----------

A lipoproteína de Braun únese ao receptor de recoñecemento de patróns TLR2. A lipoproteína Lpp induce a adhesión de neutrófilos a células endoteliais humanas activando estas últimas.

Notas
-----

1. ↑  Suzy V. Torti & James T. Park. Lipoprotein of Gram-negative bacteria is essential for growth and division. Nature 263, 323 - 326 (23 September 1976); doi:10.1038/263323a0
2. ↑  Seltmann, Guntram; Holst, Otto (2002). *The Bacterial Cell Wall*. Berlin: Springer. pp. 81–82. ISBN 3-540-42608-6.
3. ↑  Braun, V. Covalent lipoprotein from the outer membrane of Escherichia coli. Biochim. biophys. Acta, 415, 335–377 (1975). PMID 52377.
4. ↑  Dramsi S, Magnet S, Davison S, Arthur M (2008). "Covalent attachment of proteins to peptidoglycan". *FEMS Microbiology Reviews* **32** (2): 307–20. PMID 18266854. doi:10.1111/j.1574-6976.2008.00102.x.
5. 1 2 3  Konovalova A, Silhavy TJ (2015). "Outer membrane lipoprotein biogenesis: Lol is not the end". *Philosophical Transactions of the Royal Society of London. Series B, Biological Sciences* **370** (1679). PMID 26370942. doi:10.1098/rstb.2015.0030.
6. 1 2  Kovacs-Simon A, Titball RW, Michell SL (2011). "Lipoproteins of bacterial pathogens". *Infection and Immunity* **79** (2): 548–61. PMC 3028857. PMID 20974828. doi:10.1128/IAI.00682-10.
7. 1 2  Silhavy TJ, Kahne D, Walker S (2010). "The bacterial cell envelope". *Cold Spring Harbor Perspectives in Biology* **2** (5): a000414. PMC 2857177. PMID 20452953. doi:10.1101/cshperspect.a000414.
8. ↑  Vollmer, Waldemar (2007). "Structure and biosynthesis of the murein (peptidoglycan) sacculus". En Ehrmann, Michael. *The Periplasm* ([Online-Ausg.]. ed.). Washington, DC: ASM Press. pp. 198–213. ISBN 9781555813987.
9. ↑  Butler T (2009). "Plague into the 21st century". *Clinical Infectious Diseases* **49** (5): 736–42. PMID 19606935. doi:10.1086/604718.
10. ↑  Smiley ST (2008). "Immune defense against pneumonic plague". *Immunological Reviews* **225**: 256–71. PMC 2804960. PMID 18837787. doi:10.1111/j.1600-065X.2008.00674.x.
11. ↑  McIntyre TM, Prescott SM, Weyrich AS, Zimmerman GA (2003). "Cell-cell interactions: leukocyte-endothelial interactions". *Current Opinion in Hematology* **10** (2): 150–8. PMID 12579042. doi:10.1097/00062752-200303000-00009.

|  |  |
| --- | --- |
| Control de autoridades | 
* Wd: Q1953641
* MAG: 92400548

 |

|  |  |
| --- | --- |
| Identificadores | 
* InterPro: IPR016367

 |